包虎行
作者：李彭
朝代：宋

paragraphs: 畫師老包氣如虹，解衣醉倒塵泥中。
急呼生綃卧展轉，筆追造化分奇功。
須臾奮袂於菟出，絕壑陰崖嘯風月。
懸著高堂煙霧深，觀者膽寒俱辟易。
誰爲彪子與虥孫，宛陵後葉諸仍昆。
顧視雄姿亦遒緊，小犢繭栗何勞吞。
通玄論成馱貝葉，大空小穴隨老衲。
何暇與汝同條生，玄豹豐狐要彈壓。